ସୁବେଦାର ମେଜର, ଏବଂ କ୍ୟାପଟେନ ଯୋଗେନ୍ଦ୍ର ସିଂହ ଯାଦବ ଜଣେ ପରମ ବୀର ଚକ୍ର ସମ୍ମାନପ୍ରାପ୍ତ ସେବାନିବୃତ ଭାରତୀୟ ସ୍ଥଳସେନା ଅଧିକାରୀ । କାରଗିଲ ଯୁଦ୍ଧରେ ତାଙ୍କ ସାହସିକତାପୂର୍ଣ୍ଣ କାର୍ଯ୍ୟ ପାଇଁ ତାଙ୍କୁ ଭାରତର ସର୍ବୋଚ୍ଚ ସାମରିକ ସମ୍ମାନ ପରମବୀର ଚକ୍ର ପୁରସ୍କାରରେ ସମ୍ମାନୀତ କରାଯାଇଥିଲା । ଏହି ପୁରସ୍କାର ପାଇବାରେ ସେ ସର୍ବକନିଷ୍ଟ ସେନା ଅଧିକାରୀ । ମାତ୍ର ୧୯ ବର୍ଷ ବୟସରେ ସେ ଏହି ସମ୍ମାନ ଲାଭ କରିଥିଲେ । ପ୍ରାରମ୍ଭିକ ଜୀବନ ସୁବେଦାର ଯାଦବ ଉତ୍ତର ପ୍ରଦେଶର ବୁଲନ୍ଦସହର ଜିଲ୍ଲା ଅନ୍ତର୍ଗତ ଔରଙ୍ଗାବାଦ ଅହିରଠାରେ ୧୯୮୦ ମସିହା ମେ ମାସ ୧୦ ତାରିଖରେ ଜନ୍ମଗ୍ରହଣ କରିଥିଲେ । ତାଙ୍କ ପିତା କରନ ସିଂହ ଯାଦବ ମଧ୍ୟ ଭାରତୀୟ ସେନାବାହିନୀରେ କାର୍ଯ୍ୟ କରିଥିଲେ । ସେ କୁମାୟୁନ ରେଜିମେଣ୍ଟରେ ଥାଇ ୧୯୬୫ ଓ ୧୯୭୧ ମସିହାର ଭାରତ-ପାକିସ୍ଥାନ ଯୁଦ୍ଧ ଲଢ଼ିଥିଲେ । ଯୋଗେଦ୍ର ୧୬ ବର୍ଷ ଓ ୫ ମାସ ବୟସରେ ଭାରତୀୟ ସେନାବାହିନୀରେ ଯୋଗ ଦେଇଥିଲେ । ଭାରତୀୟ ସେନାବାହିନୀରେ ଅବଦାନ କାରଗିଲ ଯୁଦ୍ଧ ୧୯୯୯ ମସିହା ଜୁଲାଇ ମାସ ୪ ତାରିଖ ଭୋର ସମୟରେ ଯୋଗେନ୍ଦ୍ର ଓ ୧୮ ଜଣ ଗ୍ରେନେଡି଼ୟରଙ୍କୁ ନେଇ ଗଠିତ ଘାତକ ଫୋର୍ସକୁ ଟାଇଗର ହିଲରେ ତିନିଟି ମୁଖ୍ୟ ବଙ୍କରକୁ ନିଜ ଅଧିକାରକୁ ନେବାପାଇଁ ଆଦେଶ ଦିଆଯାଇଥିଲା । ବଙ୍କର ଗୁଡ଼ିକ ବରଫାଚ୍ଛନ୍ନ ତିଖ ପର୍ବତର ଉପରେ ଥିଲା । ଯାଦବ ପର୍ବତ ତିଖକୁ ଚଢ଼ି ସେଠାରୁ ତଳକୁ ଦଉଡ଼ି ପକେଇବା ପାଇଁ ଅଣ୍ଟା ଭିଡ଼ିଥିଲେ । ଅଧା ବାଟ ଚଢ଼ିଥିବା ସମୟରେ ଶତ୍ରୁପକ୍ଷରୁ ମେସିନ ଗନ ଓ ରକେଟଦ୍ୱାରା ତାଙ୍କ ଉପରକୁ ଗୁଳିଚାଳନା କରାଯାଇଥିଲା । ଏହି ଗୁଳିବର୍ଷଣଦ୍ୱାରା ଘାତକ ଭାରତ ପକ୍ଷର ପ୍ଲାଟୁନ କମାଣ୍ଡର ଓ ଅନ୍ୟ ଦୁଇଜଣ ନିହତ ହୋଇଥିଲେ । ଯାଦବଙ୍କ କାନ୍ଧ ଓ ଜଂଘରେ ମଧ୍ୟ ଗୁଳି ମାଡ଼ ହୋଇଥିଲା । ଏହା ସତ୍ତ୍ୱେ ଯାଦବ ବାକିଥିବା ୬୦ଫୁଟ ଉଚ୍ଚତା ଚଢ଼ିଥିଲେ । ଗୁରୁତ୍ୱର ଆହାତ ହେବା ସତ୍ତ୍ୱେ ସେ ଘୁଷୁରି ଘୁଷୁରି ଯାଇ ପ୍ରଥମ ବଙ୍କର ଉପରେ ଗ୍ରେନେଡ଼ ମାଡ଼ କରି ପାକିସ୍ଥାନର ୪ ଜଣ ସିପାହିଙ୍କୁ ମାରିଥିଲେ । ଏହାଦ୍ୱାରା ପାକିସ୍ଥାନ ପକ୍ଷରୁ ଚାଲିଥିବା ଗୁଳିବର୍ଷଣ ମଧ୍ୟ ବନ୍ଦ ହୋଇଥିଲା । ଗୁଳିବର୍ଷଣ ବନ୍ଦହେବାରୁ ଭାରତର ଅନ୍ୟମାନଙ୍କୁ ପାହାଡ଼ ଚଢ଼ି ଉପରକୁ ଯିବାକୁ ସୁଯୋଗ ମିଳିଗଲା । ଏହାପରେ ଭାରତୀୟ ସୌନ୍ୟମାନଙ୍କର ପାକିସ୍ଥାନ ସୈନ୍ୟମାନଙ୍କ ସହ ହାତାହାତି ଯୁଦ୍ଧ ହୋଇଥିଲା ଓ ସେମାନେ ବାକି ୪ ଜଣ ପାକିସ୍ଥାନୀ ସୈନଙ୍କୁ ମାରିପକେଇଥିଲେ । ଏହାପରେ ଭାରତୀୟ ସେନା ଟାଇଗର ହିଲରେ ବିଜୟ ହାସଲ କରିଥିଲେ । ଯୋଗେନ୍ଦ୍ରଙ୍କ ଦେହରେ ୧୨ଟି ଗୁଳି ବାଜିବା ସତ୍ତ୍ୱେ ସେ ସାହସର ସହିତ ଲଢ଼ି ଟାଇଗର ହିଲ ଜିତିବାରେ ନିର୍ଣ୍ଣାୟକ ଭୂମିକା ଗ୍ରହଣ କରିଥିଲେ । ମରଣୋପରାନ୍ତ ଭାବରେ ଯୋଗେନ୍ଦ୍ର ଯାଦବଙ୍କ ନାମ ପରମବୀର ଚକ୍ର ସମ୍ମାନ ପାଇଁ ଘୋଷଣା କରାଯାଇଥିଲା । କିନ୍ତୁ ପରବର୍ତ୍ତୀ ସମୟରେ ଜଣାପଡ଼ିଲା ଯେ, ଯୋଗେନ୍ଦ୍ର ବଞ୍ଚିଛନ୍ତି ଓ ଡାକ୍ତରଖାନାରେ ଚିକିତ୍ସିତ ହେଉଛନ୍ତି । ତାଙ୍କ ସମନାମରେ ଅନ୍ୟଜଣେ ଯୁଦ୍ଧରେ ସହିଦ ହୋଇଥିଲେ । ଯୁଦ୍ଧ ପରର ଜୀବନ ୨୦୨୧ ମସିହା ସ୍ୱାଧିନତା ଦିବସରେ ଯୋଗେନ୍ଦ୍ର ଯାଦବଙ୍କୁ ସମ୍ମାନଜନକ କ୍ୟାପଟେନ ପଦବୀ ପ୍ରଦାନ କରାଯିବା ପାଇଁ ଭାରତର ରାଷ୍ଟ୍ରପତିଙ୍କଦ୍ୱାରା ଘୋଷଣା କରାଯାଇଥିଲା । ଲେଫ୍ଟନାଣ୍ଟ ରାଜୀବ ସିରୋହୀଙ୍କଠାରୁ ସେ ଏହି ପଦବୀ ଲାଭ କରିଥିଲେ । ସମ୍ମାନଜନକ କ୍ୟାପଟେନ ପଦବୀରୁ ଯୋଗେନ୍ଦ୍ର ୨୦୨୧ ମସିହା ଡିସେମ୍ବର ୩୧ତାରିଖରେ ଅବସର ଗ୍ରହଣ କରିଥିଲେ । ଯୋଗେନ୍ଦ୍ର ଭାରତୀୟ ସେନାରୁ ଅବସର ଗ୍ରହଣ କରିବା ପରେ ଉଡ଼ଚଲୋ ନାମକ ଏକ ସଂସ୍ଥାରେ ପରାମର୍ଶଦାତା ଭାବରେ ଯୋଗ ଦେଇଥିଲେ । ସମ୍ମାନ ଯଶ ଭାରତୀ  (ଉତ୍ତର ପ୍ରଦେଶ ସରକାର ପ୍ରଦତ୍ତ) - ୨୦୧୫ ଯୋଗେନ୍ଦ୍ରଙ୍କ କାରଗିଲ ଯୁଦ୍ଧର କାହାଣୀ ଉପରେ ହିନ୍ଦୀ ଚଳଚ୍ଚିତ୍ର ଲକ୍ଷ (୨୦୦୪) ଓ ଏଲଓସି କାରଗିଲ ପର୍ଯ୍ୟବେସିତ ଥିଲା  । ୨୦୨୦ ମସିହାରେ ସେ କୌନ ବନେଗା କରୋଡ଼ପତି କାର୍ଯ୍ୟକ୍ରମରେ ଯୋଗ ଦେଇଥିଲେ ଓ ଜିତିଥିବା ସମସ୍ତ ରାଶି ଆର୍ମୀ ୱେଲଫେୟାର ଫଣ୍ଡକୁ ଦାନ କରିଥିଲେ ।